कनाडाई पीएम जस्टिन ट्रूडो और प्रधानमंत्री नरेंद्र मोदी के बीच आज हैदराबाद हाऊस में मुलाकात हुई। इस दौरान दोनों देशों के प्रधानमंत्रियों ने एक-दूसरे से गर्मजोशी से हाथ मिलाया। हैदराबाद हाऊस में द्विपक्षीय वार्ता के दौरान दोनों देशों ने सूचना प्रौद्योगिकी, ऊर्जा, युवा और खेल, उद्योग तथा वाणिज्य, उच्च शिक्षा और परमाणु ऊर्जा के क्षेत्र में छह समझौतों पर हस्ताक्षर किए गए। वार्ता के बाद दोनों देश के नेताओं ने संयुक्त प्रेस कॉन्फ्रेंस की। मोदी ने प्रेस कॉन्फ्रेंस में कहा कि ट्रूडो का दौरा बहुत समय से प्रतिक्षित था। हमें प्रसन्नता है कि वे अपनी पत्नी और अपने बच्चों के साथ भारत आए हैं। हमें यह भी खुशी है कि हमारी आज की मुलाकात से पहले ट्रूडो ने भारत के विभिन्न शहरों का दौरा किया।